Diari Oficial de la Generalitat Valenciana


Sumari del DOGV 3415, del 19-01-1999 (1998/10683)

RESOLUCIÓ d'11 de novembre de 1998, del Servei Territorial d'Indústria i Energia de Castelló, per la qual s'autoritza a l'Empresa Nacional del Gas, SA (Enagás, SA) la realització parcial de les instal·lacions corresponents al Projecte Reforç en APA per al Ramal a l'Alcora, de Castelló, exceptuant-ne les instal·lacions que van pel terme municipal de Sant Joan de Moró.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3415

Data del DOGV
:   19-01-1999

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1998/10525


Data del document
:   11-11-1998

Organisme emissor
:   Conselleria d'Ocupació, Indústria i Comerç

Tipus de document
:   Resolució

Descriptors 

:   * gas

RESOLUCIÓ d'11 de novembre de 1998, del Servei Territorial d'Indústria i Energia de Castelló, per la qual s'autoritza a l'Empresa Nacional del Gas, SA (Enagás, SA) la realització parcial de les instal·lacions corresponents al Projecte Reforç en APA per al Ramal a l'Alcora, de Castelló, exceptuant-ne les instal·lacions que van pel terme municipal de Sant Joan de Moró. [1998/Q10875]
  
Examinats els antecedents que hi ha en l'expedient CBREDE98/15 de la Unitat d'Energia i Mines, tramitat a instància de l'entitat Enagas, SA.
  
Antecedents de fet
  
Primer
  
El 27 de maig de 1998, Enagas, SA, va sol·licitar autorització del Projecte Reforç en APA per al Ramal a l'Alcora, de Castelló, als termes municipals de Castelló de la Plana, Borriol, Sant Joan de Moró i l'Alcora, en el qual s'inclou la relació concreta i individualitzada dels béns i drets afectats pel dit projecte.
  
Segon
  
El dia 15 de juliol de 1998, es va sotmetre a informació pública el dit projecte, on es conté la descripció de les instal·lacions, l'afecció a les finques particulars i la relació concreta i individualitzada dels béns i drets afectats.
  
Tercer
  
Tramitats els corresponents anuncis per a la informació pública del projecte i la relació de béns indicada, van ser publicats en els periòdics Mediterráneo i Castellón al Día, de data 30 de juliol de 1998, en el Butlletí Oficial de la Província (BOP número 96, d'11 d'agost de 1998) i en el Diari Oficial de la Generalitat Valenciana (DOGV número 3.316, de 26 d'agost de1998).
  
Igualment va ser exposat un anunci al tauler d'edictes dels ajuntaments de Castelló de la Plana, Borriol, Sant Joan de Moró i l'Alcora (Castelló), durant un període de 20 dies com a mínim.
  
Quart
  
Per part del personal tècnic de la Unitat d'Energia i Mines, amb data 2 de juliol de 1998, s'emet un informe on s'assenyala que no s'havien observat defectes aparents en la documentació presentada.
  
Cinqué
  
En el període d'informació pública es van formular al·legacions, presentades per:
  
1. El senyor Juan Barreda Miralles, en nom i representació de Byada, SA, en el sentit d'haver-hi errors quant a la titularitat, els límits, etcètera, de camí i finques, també considera que hauran de tindre's en compte a l'hora d'establir-se el preu just aspectes distints al de l'actual ús d'estes. Finalment considera necessari efectuar un replantejament de l'obra, sobre el terreny, conjuntament per a evitar la ruptura de multitud de canonades de regatge enterrades en la dita parcel·la.
  
2. El senyor Manuel Monfort Rubio al·lega que no resulta proporcional la quantitat de metres quadrats a expropiar, en comparació amb la superfície de la seua finca i la realitzada a finques limítrofs.
  
Sisé
  
Acomplit el tràmit d'al·legacions a l'empresa sol·licitant, l'1 d'octubre de 1998, Enagas, SA, presenta un escrit que contesta les al·legacions de:
  
1. Byada, SA, en el qual manifesta que s'ha procedit a esmenar els errors assenyalats, que no hi ha inconvenient de contactar amb Byada, SA, per a portar un replantejament conjunt previ a les obres i que l'al·legació relativa al preu just pels danys que s'hi ocasionen es valoraran en el moment procedimental oportú.
  
2. El senyor Manuel Monfort Rubio, propietari de la parcel·la CS-AC-29, destaca que la canonada s'ha traçat de forma que vaja el més pròxima al límit adjacent a la carretera CV-16, tenint en compte no obstant això les distàncies mínimes establides pel servei territorial de la Conselleria d'Obres Públiques, Urbanisme i Transport.
  
Seté
  
Amb data 26 de juny de 1998, es va informar del projecte i l'autorització sol·licitada a la Confederació Hidrogràfica del Xúquer, a la Conselleria d'Obres Públiques, Urbanisme i Transports (Servei Territorial de Carreteres) i a la Diputació de Castelló (Vies i Obres), i es reiterà, el 8 de setembre de 1998, a la Confederació Hidrogràfica del Xúquer (justificant de recepció 14.09.98) i a la Diputació de Castelló (Vies i Obres, justificant de recepció 14.09.98).
  
Huité
  
El dia 7 d'agost de 1998, la Conselleria d'Obres Publiques, Urbanisme i Transport emet un informe condicionat, la Diputació Provincial de Castelló i la Confederació Hidrogràfica del Xúquer han esgotat els terminis, sense emetre'n informe.
  
Nové
  
El 2 d'octubre de 1998, d'acord amb l'article 84 de la Llei 30/1992, de 26 de novembre, se'ls va donar a l'empresa Byada, SA, a l'Ajuntament de Sant Joan de Moró i al senyor Manuel Monfort Rubio, vista a l'expedient, i se'ls concedí un termini de 15 dies per a presentar les al·legacions que estimaren convenients.
  
Fonaments de dret
  
Primer
  
La Conselleria d'Indústria, Comerç i Turisme té competència en virtut del Reial Decret 2.595/1982, de 24 de juliol, sobre traspàs de funcions i servicis de l'administració de l'estat a la Comunitat Valenciana en matèria d'indústria i energia (BOE 249, 18.10.82) i pel Reial Decret 1.047/1984, d'11 d'abril, sobre valoració definitiva i ampliació de funcions i mitjans adscrits als servicis traspassats a la Comunitat Valenciana en matèria d'indústria, energia i mines (BOE 132, 02.06.84).
  
Segon
  
Per Ordre de 24 de febrer de 1986, de la Conselleria d'Indústria, Comerç i Turisme, es va atorgar a Enagas, SA, la concessió administrativa per al subministrament de gas natural per a usos industrials en diversos termes municipals a la província de Castelló, entre els quals es troben els de Castelló de la Plana, Borriol, Sant Joan de Moró i l'Alcora.
  
Tercer
  
Segons l'article 10 de la Llei 10/1987, de 15 de juny, de Disposicions Bàsiques per a un Desenrotllament Coordinat d'Actuacions en Matèria de Combustibles Gasosos, l'atorgament de les concessions i autoritzacions administratives portarà implícita la declaració concreta d'utilitat pública i la necessitat d'urgent ocupació, a efectes d'expropiació forçosa dels béns i drets necessaris per a l'establiment de les instal·lacions i de la imposició i l'exercici de la servitud de pas i la resta de limitacions de domini.
  
Quart
  
L'autorització administrativa dels projectes de les instal·lacions de gas canalitzat, que portarà implícita la necessitat d'ocupació dels béns o drets afectats, n'originarà la urgent ocupació, segons el que disposa l'article 13 de la dita llei.
  
Examinat l'anteriorment exposat i vistos el Decret 2.913/1973, de 26 d'octubre, pel qual s'aprova el Reglament General del Servici Públic de Gasos Combustibles, i la resta de normes tècniques i de seguretat complementàries, i també la Llei 10/1987, de 15 de juny mencionada, este Servei Territorial resol:
  
Primer
  
Concedir autorització al Projecte de les Instal·lacions del Reforç en APA per al Ramal a l'Alcora, de Castelló, sol·licitat per Enagas, SA, exceptuant-ne el tram que va pel terme municipal de Sant Joan de Moró, tot això amb els efectes determinats en la Llei 10/1987, de 15 de juny, de Disposicions Bàsiques per a un Desenrotllament Coordinat d'Actuacions en Matèria de Combustibles Gasosos.
  
Segon
  
Estimar les al·legacions formulades pel senyor Juan Barreda Miralles, en nom i representació de Byada, SA, excepte en allò que relatiu a la valoració dels terrenys de la seua propietat per no ser el moment procedimental oportú.
  
Tercer
  
Desestimar l'al·legació del senyor Manuel Monfort Rubio, ja que el traçat de la canonada s'ha dissenyat de tal forma que vaja el més pròxima als límits de la carretera CV-16 (el Grau de Castelló-Terol) que permet la Conselleria d'Obres Públiques, Urbanisme i Transport, mitjançant els requisits establits per la Direcció Territorial de la mencionada Conselleria.
  
Quart
  
L'afecció a finques particulars derivades de les instal·lacions es concreta en la següent forma:
  
Un. Expropiació forçosa en ple domini dels terrenys sobre els quals s'han de construir els elements d'instal·lació fixa en superfície.
  
Dos. Per a les canalitzacions:
  
A) Imposició de servitud permanent de pas en una franja de terreny de dos metres d'ample, al llarg del gasoducte, per on anirà enterrada la canonada o canonades que es necessiten per a la conducció del gas i que s'ajustarà a les següents limitacions:
  
1. Prohibició d'efectuar treballs de llaurada o semblants a una profunditat superior a 50 centímetres, i també de plantar arbres o arbustos a una distància inferior a dos metres, comptats de l'eix de la canonada.
  
2. Prohibició de realitzar qualsevol tipus d'obres o efectuar cap acte que poguera danyar o alterar el bon funcionament de les instal·lacions, a una distància inferior a cinc metres de l'eix del traçat, a un costat i a l'altre. Esta distància podrà reduir-se sempre que se sol·licite expressament i es complisquen les condicions que, en cada cas, fixe l'òrgan competent de l'administració.
  
3. Lliure accés del personal i els equips necessaris per a poder mantindre, reparar o renovar les instal·lacions, amb pagament, si és procedent, dels danys que s'hi ocasionen.
  
B) Ocupació temporal, com a necessitat derivada de l'execució de les obres, de la zona que es reflectix per a cada finca en els plans parcel·laris d'expropiació i en la qual es farà desaparéixer tot obstacle.
  
Tres. Per al pas dels cables de connexió i els elements dispersius de protecció catòdica:
  
A) Imposició de servitud permanent de pas en una franja de terreny d'un metre d'amplària, per on aniran enterrats els cables de connexió i elements dispersius, que s'ajustarà a la prohibició d'efectuar treballs de llaurada o semblants a una profunditat superior a 50 centímetres, i també de plantar arbres o arbustos i per a realitzar tot tipus d'obra.
  
B) Ocupació temporal, com a necessitat derivada de l'execució de les obres, de la zona que es reflectix per a cada finca en els plans parcel·laris d'expropiació, en la qual es farà desaparéixer tot obstacle.
  
Cinqué
  
L'autorització atorgada ho és d'acord amb les següents condicions:
  
1. En tot moment s'haurà de complir tot el que s'establix en el Reglament General del Servici Públic de Gasos Combustibles, i també les seues normes complementàries: Reglament de Xarxes i Connexions de Combustibles Gasosos, aprovat per l'Ordre del Ministeri d'Indústria de 18 de novembre de 1974, modificat per les ordres de 26 d'octubre de 1983 i de 6 de juliol de 1984; en l'Ordre de 29 de maig de 1980, del Ministeri d'Indústria, per la qual es va atorgar concessió administrativa a Enagas, SA, per a la instal·lació d'una indústria de distribució i venda de gas natural per a usos industrials en diversos termes municipals de la província de Castelló, i en l'Ordre de 24 de febrer de 1986, de la Conselleria d'Indústria, Comerç i Turisme, sobre ampliació de la concessió administrativa atorgada a Enagas, SA, per al subministrament de gas natural per a usos industrials a diversos municipis de la província de Castelló, tot això en allò que no haja sigut modificat per la Llei 10/1987, de 15 de juny.
  
2. Les instal·lacions que s'autoritzen hauran de realitzar-se d'acord amb el Projecte de les Instal·lacions Reforç en APA per al Ramal a l'Alcora, als termes municipals de Castelló de la Plana, Borriol i l'Alcora (Castelló), que queden especificats en les següents dades bàsiques:
  
A) Descripció de les instal·lacions: canonada d'acer, tipus API-5L, grau B, que va pels següents termes municipals:
  
- Terme municipal de Castelló de la Plana: 407 m de 12- i 35 m de 8?.
  
- Terme municipal de Borriol: 5.742 m de 12?.
  
- Terme municipal de l'Alcora: 3.334 m de 12- i 15 m de 8?.
  
Sent la pressió de disseny de 16 bar. Pressió mínima garantida de 5 bar.
  
3. Per a introduir modificacions que afecten les dades bàsiques a què es referix la condició segona caldrà obtindre autorització d'este Servei Territorial.
  
4. Este Servei Territorial, una vegada finalitzades les obres d'instal·lació, procedirà a realitzar els assajos i les proves oportunes, i també a demanar un certificat final d'obra, firmat per un tècnic superior competent i visat pel col·legi oficial corresponent, on conste que la construcció i el muntatge de les instal·lacions s'han efectuat d'acord amb la normativa tècnica vigent que hi siga d'aplicació.
  
5. Este Servei Territorial aprovarà les condicions concretes d'aplicació del projecte i introduirà les modificacions de detall que resulten realment més convenients.
  
6. Enagas, SA, donarà compte de la terminació de les instal·lacions a este Servei Territorial, per al reconeixement definitiu i l'alçament de l'acta de posada en marxa; sense este requisit no podran entrar en funcionament.
  
7. Este Servei Territorial es reserva el dret de deixar sense efecte esta autorització en el moment en què es demostre l'incompliment de les condicions imposades, per la declaració inexacta de les dades subministrades o una altra causa excepcional que ho justifique legalment.
  
La present autorització s'atorga sense perjudici i independentment de les autoritzacions, les llicències o els permisos de competència municipal, provincial o altres que calga per a la realització de les obres de les instal·lacions.
  
Contra esta resolució podrà interposar-se un recurs ordinari davant de la Direcció General d'Indústria i Energia d'esta Conselleria, en el termini d'un mes, a partir de l'endemà de la publicació d'esta resolució, de conformitat amb allò que s'ha establit en l'article 114, en relació amb l'article 48 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.